Video: Slegs gesange weerklink in Italië se strateSkermgreep uit die video ŉ Video van bure in Italië wat uit hul huise se vensters saamsing, is baie gewild op sosiale media. David Allegranti, ŉ verslaggewer en skrywer van Italië, het die video op Twitter gedeel. Die video is reeds byna 2 miljoen keer gekyk. “In Siena, waar ek woon, bly mens by die huis, maar mens sing saam asof mens op straat is. Hierdie het my hart geroer,” het Allegranti by die plasing geskryf. Die liedjie, “Canto della Verbena” (Terwyl Siena slaap), is ŉ bekende volksliedjie wat tradisioneel gesing word as ŉ manier om jou trots te wys in die Toskaanse stad. Minstens 16 miljoen mense is tans in kwarantyn in Italië weens die uitbreking van die nuwe koronavirus (Covid-19). Meeste winkels, buiten supermarkte, apteke en ander koshandelaars, het hul deure gesluit. Inwoners word verbied om in die publiek bymekaar te kom en sportgeleenthede is landswyd opgeskort. Skole en universiteite is tot 3 April gesluit. “Vertrou die Italianers om skoonheid in tragedie te vind,” reageer ŉ Twitter-gebruiker. “Wel, dit was my huil vir die oggend,” skryf ŉ ander. “Liefdegroete aan julle almal in Siena en Italië. Ek stuur julle my beste wense uit Amerika.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief. A Siena, città alla quale sono molto legato, si sta in casa ma si canta insieme come se si fosse per la strada. Mi sono commosso pic.twitter.com/IDPqNEj3h3 — David Allegranti (@davidallegranti) March 12, 2020